 NA LAWRENCE ONGARO WANAFUNZI wa Chuo Kikuu cha Mount Kenya (MKU) wapatao 4,000 wameondolewa mzigo wa deni la Sh80 milioni walizokuwa wanadaiwa zitumike kugharimia huduma tofauti za sherehe ya mahafali. Mwenyekiti wa bodi ya chuo hicho Profesa Simon Gicharu alisema ilibidi hatua hiyo ichukuliwe ili wanafunzi wengi watakaofuzu wapate nafasi ya kujiendeleza haraka kimaisha. “Wanafunzi wapatao 4,000 walikuwa na madeni mengi kama ya kulipia maktaba, magwanda ya sherehe ya kufuzu, na fedha za kuhifadhi vyeti vyao kwa muda mrefu,” alisema Prof Gicharu. Aliyasema hayo mnamo Ijumaa wakati wahitimu wapatao 6,000 wa MKU walifuzu. Alitoa amri kila mhitimu aliyekuwa hajachukua cheti chake afanye hivyo mara moja ili aende kuanza kujitegemea. Aliwahimiza wahitimu hao watafute kazi katika nchi za ng’ambo ili waweze kujikimu kimaisha. “Hakuna haja ya kuketi sehemu moja kwa muda mrefu kwa sababu nafasi za kazi ziko kila kona ya dunia,” akasema. Mgeni wa heshima katika hafla hiyo alikuwa Spika wa Bunge la Kitaifa Moses Wetang’ula ambaye alisifu MKU kwa kujiweka katika ramani ya dunia kwa kutoa mafunzo bora kwa wanafunzi. Nyinyi sasa ni wataalam wa  kila kitu tayari mumefuzu, na kwa hivyo hakuna cha kurudi nyuma,” alisema Bw Wetangula. Alisema nafasi za kazi zipo tele katika ulimwengu na kwa hivyo ni vyema kuzuru nchi nyingine ili kusoma mambo mapya. Alisema serikali itajitolea kuvisaidia vyuo vya kibinafsi na vya umma bila mapendeleo. Kiongozi wa Mashtaka katika Mahakama ya Kimataifa kuhusu Kesi za Uhalifu (ICC) yenye makao makuu jijini The Hague, Uholanzi Karim Khan ametuzwa shahada ya heshima kwa uadilifu na ukakamavu wake katika maswala ya sheria. Aliwashauri wahitimu wawe na maono ili waafikie ndoto zao. “Nyinyi sasa tayari mmepata maarifa na sasa ni jukumu lenu kuimarisha maisha yenu,” alisema Khan. Alisema kuna nafasi kadha za kazi katika nyanja mbalimbali na kwa hivyo ni jukumu lao kuzitafuta na kutumia ujuzi wao. Chansela wa MKU Prof John Struthers alisema chuo hicho kimepiga hatua kubwa kwa kushirikiana na wadau mbalimbali kutoka pembe zote za dunia. “Chuo hiki kinavutia wanafunzi kutoka humu nchini na kutoka mataifa ya kigeni,” alisema Prof Struthers. Naibu Chansela Prof Deogratius Jaganyi naye alisifu jinsi wanafunzi walivyoonyesha talanta zao kupitia uigizaji, uimbaji, na hata masomoni. Hafla hiyo  ilihudhuriwa na viongozi wengi akiwemo mbunge wa Thika Bi Alice Ng’ang’a, Paul Melly (Tinderet), Musa Sirma (Eldama Ravine), Ferdinand Wanyonyi (Kwanza), Innocent Mugabe (Likuyani), Balozi Francis Muthaura miongoni mwa watu wengine mashuhuri. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  